CELEX: 32022R0489
Language: el
Date: 2022-03-25 00:00:00
Title: Εκτελεστικός κανονισμός (ΕΕ) 2022/489 της Επιτροπής της 25ης Μαρτίου 2022 για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τις περιόδους έγκρισης των δραστικών ουσιών flubendiamide (φλουβενοδιαμίδη), L-ασκορβικό οξύ, spinetoram (σπινετοράμη) και spirotetramat (σπειροτετραμάτη) (Κείμενο που παρουσιάζει ενδιαφέρον για τον ΕΟΧ)

28.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 100/7
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/489 ΤΗΣ ΕΠΙΤΡΟΠΗΣ
         της 25ης Μαρτίου 2022
         για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τις περιόδους έγκρισης των δραστικών ουσιών flubendiamide (φλουβενοδιαμίδη), L-ασκορβικό οξύ, spinetoram (σπινετοράμη) και spirotetramat (σπειροτετραμάτη)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 17 πρώτο εδάφιο,
         Εκτιμώντας τα ακόλουθα:
         
                     (1)
                  
                  
                     Το μέρος Β του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (2) ορίζει τις δραστικές ουσίες που εγκρίθηκαν σύμφωνα με τον κανονισμό (ΕΚ) αριθ. 1107/2009.
                  
               
                     (2)
                  
                  
                     Ο εκτελεστικός κανονισμός (ΕΕ) 2020/2007 της Επιτροπής (3) παρέτεινε την περίοδο έγκρισης της δραστικής ουσίας spirotetramat από τις 30 Απριλίου 2024 έως τις 31 Ιουλίου 2024, της ουσίας spinetoram και του L-ασκορβικού οξέος από τις 30 Ιουνίου 2024 έως τις 30 Σεπτεμβρίου 2024 και της ουσίας flubendiamide από τις 31 Αυγούστου 2024 έως τις 30 Νοεμβρίου 2024. Οι παρατάσεις ήταν αναγκαίες επειδή ο εκτελεστικός κανονισμός (ΕΕ) 2020/1740 της Επιτροπής (4) επίσπευσε την ημερομηνία υποβολής των φακέλων προς υποστήριξη της ανανέωσης της έγκρισης κατά 3 μήνες. Ως εκ τούτου, ήταν αναγκαίο να διατηρηθεί η ημερομηνία υποβολής των φακέλων, όπως απαιτείται από τον εκτελεστικό κανονισμό (ΕΕ) αριθ. 844/2012 της Επιτροπής (5), και παράλληλα να δοθεί χρόνος στους αιτούντες για να προετοιμάσουν και να υποβάλουν τους φακέλους στην απαιτούμενη μορφή.
                  
               
                     (3)
                  
                  
                     Όσον αφορά τις ουσίες flubendiamide, L-ασκορβικό οξύ, spinetoram και spirotetramat, δεν υποβλήθηκαν αιτήσεις ανανέωσης της έγκρισης σύμφωνα με το άρθρο 5 παράγραφος 1 του εκτελεστικού κανονισμού (ΕΕ) 2020/1740 το αργότερο 3 έτη πριν από την αντίστοιχη ημερομηνία λήξης της έγκρισης που ορίζεται στο παράρτημα του παρόντος κανονισμού.
                  
               
                     (4)
                  
                  
                     Οι παρατάσεις των περιόδων έγκρισης των εν λόγω δραστικών ουσιών, που προβλέπονται στον εκτελεστικό κανονισμό (ΕΕ) 2020/2007, δεν δικαιολογούνται πλέον. Ως εκ τούτου, είναι σκόπιμο να προβλεφθεί ότι οι εγκρίσεις των εν λόγω ουσιών λήγουν στις ημερομηνίες που θα έληγαν χωρίς την παράταση.
                  
               
                     (5)
                  
                  
                     Συνεπώς, ο εκτελεστικός κανονισμός (ΕΕ) αριθ. 540/2011 θα πρέπει να τροποποιηθεί αναλόγως.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Μαρτίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 309 της 24.11.2009, σ. 1.
         
            (2)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
         
            (3)  Εκτελεστικός κανονισμός (ΕΕ) 2020/2007 της Επιτροπής, της 8ης Δεκεμβρίου 2020, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά την παράταση των περιόδων έγκρισης των δραστικών ουσιών 1-δεκανόλη, 1,4-διμεθυλοναφθαλίνιο, 6-βενζυλαδενίνη, acequinocyl (ασεκινοκύλη), ιός τύπου κοκκιώσεων Adoxophyes orana, θειικό αργίλιο, amisulbrom (αμισουλβρώμη), Aureobasidium pullulans (στελέχη DSM 14940 και DSM 14941), azadirachtin (αζαδιραχτίνη), Bacillus pumilus QST 2808, benalaxyl-M (βεναλαξύλη-Μ), bixafen (βιξαφένη), bupirimate (βουπιριμάτη), Candida oleophila στέλεχος O, chlorantraniliprole (χλωραντρανιλιπρόλη), φωσφονικό δινάτριο, dithianon (διθειανόνη), dodine (δωδίνη), emamectin (εμαμεκτίνη), flubendiamide (φλουβενοδιαμίδη), fluometuron (φλουομετουρόνη), fluxapyroxad (φλουξαπυροξάδη), flutriafol (φλουτριαφόλη), hexythiazox (εξυθειαζόξη), imazamox (ιμαζαμόξη), ipconazole (ιπκοναζόλη), isoxaben (ισοξαβένη), L-ασκορβικό οξύ, θειική άσβεστος, πορτοκαλέλαιο, Paecilomyces fumosoroseus στέλεχος FE 9901, pendimethalin (πενδιμεθαλίνη), penflufen (πενφλουφαίνη), penthiopyrad (πενθειοπυράδη), φωσφονικά άλατα του καλίου, prosulfuron (προσουλφουρόνη), Pseudomonas sp. στέλεχος DSMZ 13134, pyridalyl (πυριδαλύλη), pyriofenone (πυριοφαινόνη), pyroxsulam (πυροξουλάμη), quinmerac (κινομεράκη), S-αμπσισικό οξύ, sedaxane (σεδαξάνιο), sintofen (σιντοφένη), θειοθειικό αργυρονάτριο, spinetoram (σπινετοράμη), spirotetramat (σπειροτετραμάτη), Streptomyces lydicus στέλεχος WYEC 108, tau-fluvalinate (τ-φλουβαλινάτη), tebufenozide (τεβουφενοζίδη), tembotrione (τεμποτριόνη), thiencarbazone (θειενκαρβαζόνη), valifenalate (βαλιφεναλάτη), φωσφίδιο του ψευδαργύρου (ΕΕ L 414 της 9.12.2020, σ. 10).
         
            (4)  Εκτελεστικός κανονισμός (ΕΕ) 2020/1740 της Επιτροπής, της 20ής Νοεμβρίου 2020, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, και για την κατάργηση του εκτελεστικού κανονισμού (ΕΕ) αριθ. 844/2012 της Επιτροπής (ΕΕ L 392 της 23.11.2020, σ. 20).
         
            (5)  Εκτελεστικός κανονισμός (ΕΕ) αριθ. 844/2012 της Επιτροπής, της 18ης Σεπτεμβρίου 2012, για τον καθορισμό των διατάξεων που απαιτούνται για την εφαρμογή της διαδικασίας ανανέωσης της έγκρισης δραστικών ουσιών, που προβλέπεται στον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά (ΕΕ L 252 της 19.9.2012, σ. 26).
      
      
         
            ΠΑΡΑΡΤΗΜΑ
            Το μέρος Β του παραρτήματος του εκτελεστικού κανονισμού (ΕΕ) αριθ. 540/2011 τροποποιείται ως εξής:
            
                        1.
                     
                     
                        στην έκτη στήλη («Λήξη της έγκρισης») της καταχώρισης 60, spirotetramat, η ημερομηνία αντικαθίσταται από την ημερομηνία «30 Απριλίου 2024»·
                     
                  
                        2.
                     
                     
                        στην έκτη στήλη («Λήξη της έγκρισης») της καταχώρισης 66, L-ασκορβικό οξύ, η ημερομηνία αντικαθίσταται από την ημερομηνία «30 Ιουνίου 2024»·
                     
                  
                        3.
                     
                     
                        στην έκτη στήλη («Λήξη της έγκρισης») της καταχώρισης 67, spinetoram, η ημερομηνία αντικαθίσταται από την ημερομηνία «30 Ιουνίου 2024»·
                     
                  
                        4.
                     
                     
                        στην έκτη στήλη («Λήξη της έγκρισης») της καταχώρισης 74, flubendiamide, η ημερομηνία αντικαθίσταται από την ημερομηνία «31 Αυγούστου 2024».